Ami feltölt… - helycserés székfoglaló játék

Mitől lesz több energiánk, mi az, ami nap mint nap erőt ad, feltölt bennünket? Erről beszélgetünk, majd játszhatunk egy helycserés székfoglaló játékot. Körberakjuk a székeket, eggyel kevesebbet, mint ahányan vagyunk. Egy közülünk beáll a kör közepére, és a napi történésekre visszagondolva azt mondja: - Cseréljen helyet az, aki… (evett ma csokoládét, megdicsérte valaki, ötöst kapott, megsimogatták, táncolt, énekelt, nevetett egy viccen, sokat mosolygott, ajándékot adott vagy kapott, megsimogatott egy állatot, stb.) Akkor érdekes, ha sokan felpattannak a helyükről, és sietve helyet keresnek maguknak. Ha a középen álló játékosra is igaz a történés, akkor ő is leül, s akinek nem jutott hely, az lesz a következő játékvezető. A játék eredeti formájában bármilyen tulajdonsággal, történéssel játszható, ami a játékosok körében többekre jellemző.